Jumapil, Mei 28
Nimar kido ma [Nyasaye nigo] ma dhano ok nyal neno, ma gin tekone mochwere kod duong’ ma en-go kaka Nyasaye, osebedo ka nyisore maler chakre chuech piny ka dhi nyime, nimar ginenore e gik ma nochueyo.—Rumi 1:20.
Jehova osenyiso ni oherowa e yore modhuro. Kuom ranyisi, temie paro kaka kor lwasi ber kendo duong’ miwuoro. Nitiere grube bilionde mag sulwe to moro ka moro kuom grubego oting’o sulwe kod planet bilionde. Pinywa nie e grup mar sulwe miluongo ni Milky Way kendo achiel kuom sulwe manie iye en chieng’. Ka onge chieng’, to ngima ok nyal dhi nyime e piny. Gigi duto nyiso maler ni Jehova en Jachuechwa kendo ginyiso kido ma en-go kaka teko, rieko, kod hera. Jehova nochueyo gik manie piny mondo okony chuechne. Noloso paradiso ma jaber mi oketoe dhano, kendo nochueyogi gi paro kod del makare chuth ka dhano nigi nyalo mar dak nyaka chieng’. (Fwe. 4:11) E wi mano, “omiyo gik mangima duto chiemo: nimar kechne osiko nyaka chieng’.”—Zab. 136:25. w15 11/15 3:7, 8
Wuok Tich, Mei 29
An kodu.—Mat. 28:20.
Ruodhwa osemiyowa gige tich ma konyowa iko chuny ji tara gi tara ne wach Pinyruoth. Gige tich moko nokonyowa kuom higni pieche, kendo moko osebedo ka konyowa nyaka chil kawuono. Thoth gige tichgi osekonyowa mondo wamed bedo joland-injili molony. Achiel kuom gige tich ma ne konyo ji mang’eny ochak lendo ne en kad mar chiwo neno (testimony card) ma joland Pinyruoth nochako tiyogo e higa mar 1933. Kadno noting’o ote machuok mowuok e Muma. Kad mar chiwo neno ne konyo e yore mang’eny. Kata obedo ni jomoko ne nyalo gombo timo tij lendo, moko kuomgi ne wigi kuot kendo ne gikia gima ne ginyalo wacho. Jomoko ne nyalo nyiso wuon ot weche duto ma ne ging’eyo mana kuom dakika manok, mak mana ni ne ok giti gi rieko! Mopogore gi mano, kad noting’o weche machuok, moyier maber, kendo “ne wuoyo” e lo jalendo. w15 11/15 5:3-6
Tich Ariyo, Mei 30
ondo gipak nying Jehova.
Ndiko mang’eny man ei Muma nyiso gimomiyo ng’eyo kendo miyo nying Nyasaye luor en gima duong’. (Wuok 3:15; Zab. 83:18; Isa. 42:8; 43:10; Joh. 17:6, 26; Tich 15:14) Jehova Nyasaye ma e Wuon Muma, notayo jondiko mondo oti gi nyinge ka gin thuolo. (Eze. 38:23) Omiyo, golo nyingno ma yudore nyadi alufe e kitepe machon en nyiso achaya maduong’ ne Wuon Muma. Pod nitie gik mathoth momedore ma nyiso gimomiyo ok onego wagol nying Nyasaye e Muma. Nying Jehova yudore nyadi 7,216 e Muma mar New World Translation gocho mar 2013. Nyingno nomed kuonde moko 6 e gochono kopim gi gocho mar 1984. Kuom kuonde auchiel ma nomedie nyingno, abich kuomgi yudore e 1 Samuel 2:25; 6:3; 10:26; 23:14, 16. Ne oduok nyingno e ndikogo nikech ndiko mag Dead Sea Scrolls ma ne ondik higni 1,000 motelo ne ndiko mag dho-Hibrania ma ne jo Masora ondiko, ne nigi nyingno kuondego. Achiel modong’ ma yudore e bug Jobura 19:18 ne oduok bang’ timo nonro matut e kitepe machon. w15 12/15 2:5, 6
luo_Latn luo_Latn luo_Latn luo_Latn ltz_Latn luo_Latn luo_Latn luo_Latn luo_Latn